মনে পড়ে, নব্বইয়ের দশকে বিহারের বারাউনি অঞ্চলে একটা বড় প্রজেক্টের কাজে আমি বেশ কিছু দিন ছিলাম। কাজের প্রয়োজনে বেগুসরাই জেলার তৎকালীন এসপি-র সঙ্গে আমার ঘনিষ্ঠ যোগাযোগ হয়। সৎ, নির্ভীক নবীন আইপিএস অফিসারের কাজকর্ম দেখে ও ব্যবহারে মুগ্ধ হয়েছিলাম। শুনেছিলাম তাঁর ভয়ে দুষ্কৃতীচক্র অধ্যুষিত বিস্তৃত অঞ্চলে শান্তি ও শৃঙ্খলা ফিরে এসেছিল। ওঁর অফিসের এক প্রবীণ কর্মী আমাকে বলেছিলেন, কোনও নেতা, এমএলএ, সাংসদ বিনা অনুমতিতে ওঁর অফিসে ঢুকতে পারেন না। কোনও রকম ভয় বা প্রলোভনের কাছে নতি স্বীকার করেন না। এক বার ওঁর অফিসে আমার সঙ্গে চা খেতে খেতে বলেছিলেন, ‘মশাই, মাথা উঁচু করে কাজ করি। চাকরি তো খেতে পারবে না কেউ, বড়জোর ট্রান্সফার করতে পারে। আমি বাক্স গুছিয়েই রাখি।’ অহরহ যে সমস্ত পুলিশ অফিসারদের মেরুদণ্ডহীন আচরণ ও শাসকদলের নেতা-মন্ত্রীদের কাছে কদর্য স্তাবকতার ছবি দেখতে অভ্যস্ত হয়ে যাচ্ছি, সেই জায়গায় ডি রূপার মতো অফিসারের কথা প্রচারের আলোয় আসুক।